ΓΡΑΠΤΗ ΕΡΩΤΗΣΗ E-1590/97 υποβολή: Νικήτας Κακλαμάνης (UPE) προς την Επιτροπή (6 Μαΐου 1997)

Θέμα: Καταπάτηση της ανθρώπινης αξιοπρέπειας στο Πακιστάν

Η παραγωγή κλωστοϋφαντουργικών προϊόντων του Πακιστάν απολαμβάνει από την ΕΕ ενός ιδιαίτερα ευνοϊκού καθεστώτος εισαγωγής.

Τα τελευταία χρόνια, όμως, έχουν πυκνώσει οι φήμες για κάποιες απαράδεκτες πρακτικές σε αυτή τη χώρα, όπως π.χ. η χρήση της εργασίας μικρών δούλων, που αγοράζονται από τις οικογένειές τους και πεθαίνουν -λόγω των απάνθρωπων συνθηκών εργασίας- πριν καν συμπληρώσουν τα 13 τους χρόνια. Το θέμα έχει απασχολήσει και το Συμβούλιο Υπουργών (τον Μάιο του 1996), το οποίο μάλιστα παρότρυνε την Κομισιόν να προτείνει μέτρα προς την κατεύθυνση της έναρξης έρευνας για το θέμα, και καταλογισμού ευθυνών, κάτι που ακόμη εκκρεμεί.

Η όλη κατάσταση είναι από ανθρωπιστικής απόψεως απαράδεκτη, ενώ δημιουργεί και προβλήματα αθέμιτου ανταγωνισμού στο εσωτερικό της ΕΕ, αφού τα χαμηλού κόστους πακιστανικά υφάσματα και ενδύματα εκτοπίζουν άλλα προϊόντα Κρατών Μελών ή μη.

Θα ήθελα να πληροφορηθών από την Ευρωπαϊκή Επιτροπή γιατί δεν έχει μέχρι τώρα αναληφθεί συγκεκριμένη και άμεση δράση για τη συμμόρφωση του Πακιστάν με τους στοιχειώδεις κανόνες σεβασμού της ανθρώπινης αξιοπρέπειας, καθώς και το τι μέτρα εξετάζει να λάβει προς αυτή την κατεύθυνση.

Απάντηση του κ. Marin εξ ονόματος της Επιτροπής (20 Ιουνίου 1997)

To Πακιστάν είναι μέλος της Παγκόσμιας Οργάνωσης Εμπορίου (ΠΟΕ), και έτσι το εμπόριο κλωστοϋφαντουργικών και προϊόντων ένδυσης μεταξύ αυτής της χώρας και της Κοινότητας διέπεται από τους κανόνες του πολυμερούς εμπορίου που συμφωνήθηκαν μεταξύ όλων των μελών στο πλαίσιο αυτής της οργάνωσης, και ιδιαίτερα τη συμφωνία για τα κλωστοϋφαντουργικά προϊόντα και τα είδη ένδυσης.

Όσον αφορά το δασμολογικό καθεστώς του, και από κοινού με πολλές άλλες αναπτυσσόμενες χώρες, οι εξαγωγές ειδών ένδυσης του Πακιστάν προς την Κοινότητα τυγχάνουν στο πλαίσιο του συστήματος γενικευμένων δασμολογικών προτιμήσεων (ΣΓΠ) της Κοινότητας μείωσης 15% στο ποσοστό των δασμών. Για τα άλλα κλωστοϋφαντουργικά προϊόντα του το Πακιστάν υπόκειται στον μηχανισμό διαβάθμισης. Ως συνέπεια αυτού του μηχανισμού η προτίμηση έχει μειωθεί κατά το ήμισυ (7,5%) από τον Ιανουάριο του 1997 και θα καταργηθεί τελείως το 1998. Ως εκ τούτου η μεταχείριση που τυγχάνει το Πακιστάν όσον αφορά τις εισαγωγές εκ μέρους της Κοινότητας δεν μπορεί να θεωρηθεί ως ιδιαίτερα ευνοϊκή.

Το θέμα στο οποίο αναφέρεται το Αξιότιμο Μέλος του Κοινοβουλίου αφορά ειδικά τη βιομηχανία χειροποίητων χαλιών και επισημάνθηκε στην Επιτροπή από ορισμένες συνδικαλιστικές οργανώσεις στο πλαίσιο των άρθρων 9 και 10 των κανονισμών για το ΣΓΠ ((Κανονισμοί (ΕΚ) του Συμβουλίου αριθ. 3281/94 της 19.12.1994, ΕΕ L 348, 31.12.1994 και (ΕΚ) 1256/96, 20.6.1996, ΕΕ L 160 της 29.6.1996 )). Το θέμα βρίσκεται ακόμα υπό εξέταση. Το Συμβούλιο δεν παρενέβη στη διαδικασία εφόσον οι κανονισμοί για το ΣΓΠ δίνουν στην Επιτροπή αποκλειστική αρμοδιότητα για τη διεξαγωγή έρευνας σε συνεργασία με την επιτροπή για τις γενικευμένες προτιμήσεις. Η Επιτροπή πιστεύει ότι οι εργασιακές πρακτικές τις οποίες ανέφερε το Αξιότιμο Μέλος του Κοινοβουλίου παρατηρούνται επίσης και εκτός του Πακιστάν και κατά συνέπεια είναι της άποψης ότι είναι αναγκαία μια προσεκτική εξέταση του θέματος προτού προταθούν οποιεσδήποτε συγκεκριμένες ποινές όσον αφορά οποιαδήποτε συγκεκριμένη χώρα.

Επιπλέον πρέπει να υπενθυμιστεί ότι η Επιτροπή προετοιμάζει ενεργά τις λεπτομέρειες εφαρμογής της κοινωνικής ρήτρας κινήτρων των κανονισμών για τα ΣΓΠ που θα προσφέρει το επόμενο έτος συμπληρωματικά πλεονεκτήματα για τα προϊόντα που έχουν παραχθεί σύμφωνα με το πνεύμα των συμβάσεων της Διεθνούς Οργάνωσης Εργασίας (ΔΟΕ) σχετικά με την παιδική εργασία (αριθ. 138) καθώς και με την ελευθερία του συνεταιρίζεσθαι και το δικαίωμα του συνέρχεσθαι και του συναλλάσεσθαι (αριθ. 87 και 98).

Η κυβέρνηση του Πακιστάν, η οποία εισήγαγε νομοθεσία για την παράνομη καταναγκαστική εργασία και την παιδική εργασία, ενημερώνει την Επιτροπή τακτικά για τις προσπάθειες των αρχών της να εφαρμόσουν αυτή την νομοθεσία (έρευνες, διώξεις, καταδίκες, αποκαταστάσεις) και για τη συνεχιζόμενη σύσταση και λειτουργία διαφόρων σωμάτων, τόσο δημόσιων όσο και ιδιωτικών, για την εξάλειψη της παιδικής εργασίας.

Το Αξιότιμο Μέλος του Κοινοβουλίου θα έχει γνώση του ότι η Επιτροπή χρησιμοποιεί κάθε κατάλληλη ευκαιρία για να επισημάνει στην κυβέρνηση του Πακιστάν τις ανησυχίες της όσον αφορά τα πρότυπα της εργασίας. Ύστερα από αίτηση της κυβέρνησης, η Επιτροπή ολοκληρώνει τώρα τη χρηματοδότηση ενός προγράμματος αναπτυξιακής βοήθειας στο Πακιστάν μαζί με την ΔΟΕ μέσω του Διεθνούς Προγράμματος για την εξάλειψη της παιδικής εργασίας (ΔΙΕΠΕ) αυτής της οργάνωσης.